Document ID: /roh_data/filtered/fineweb-2-filterrobots_roh.jsonl.gz/27257

Amt für Höhere Bildung
Uffizi per la furmaziun media-superiura
Ufficio della formazione medio-superiore
En ils Quadrins, construids l'onn 2018 al Plessurquai en proxima vischinanza da la scola chantunala grischuna, abitan ins en cleras chombras dublas u singulas. Las chombras modernas cuntegnan mobiglias ch'èn vegnidas sviluppadas spezialmain per chasas da dimora. Questas mobiglias persvadan tras lur valur, tras lur design e tras ina flexibilitad maximala che permetta d'endrizzar las chombras tenor ses agen gust ed er puspè da midar l'endrizzament tenor plaschair. Ina chombra per emprender ed ina zona da segiurn generusa cun ina maisa da ballape, da bigliard e da pingpong e cun bler auter pli stattan medemamain a disposiziun a las abitantas ed als abitants.
Ina cuschina per l'alimentaziun durant la fin d'emna, ina lavandaria cun ina maschina da lavar e cun in tumbler sco er ulteriurs locals multifuncziunals cumpletteschan la purschida. Natiralmain stat a disposiziun en l'entir edifizi in WLAN gratuit.
L'experientscha mussa che las collegas ed ils collegas da chombra promovan l'integraziun en la vita dal convict ed er en la vita da la scola. Per regla han las abitantas ed ils abitants «cun ils pli blers onns da servetsch» la preferenza da survegnir chombras singulas. Ina giada l'emna vegnan las chombras nettegiadas da noss collavuraturs. La rauba da letg vegn messa a disposiziun e vegn lavada regularmain.